‘Survivor SA’: Eerste deelnemer se vuur geblusJason Brookstein. (Foto: M-Net) Die seisoenpremière van Survivor South Africa: Immunity Island het Donderdagaand met ŉ knal op M-Net afgeskop met ŉ vuurmaakuitdaging, ŉ strawwe immuniteitsuitdaging en ŉ vuurwarm stamvergadering. Altesaam 20 deelnemers het Donderdagaand op die strand van die Suid-Afrikaanse Wildekus aangeland om mee te ding om die prysgeld van R1 miljoen en die titel van Sole Survivor. Die uitdaging vind oor 39 dae plaas en Nico Panagio is oudergewoonte die aanbieder van die program. Die eerste deelnemer wat uitgestem is, is heeltemal onkant gevang. Jason Brookstein (27), ŉ strukturele ingenieurstekenaar, se Survivor-vlam is eerste geblus. Brookstein het die vuurmaakuitdaging verloor, wat die Zamba-stam uiteindelik die immuniteitsbeeldjie gekos het en die Vuna-stam ŉ vuurmaakstel besorg het. Brookstein het aan Maroela Media gesê dit was ŉ voorreg om deel te kon wees van die program, al was dit nie in sy beplanning om eerste die eiland te verlaat nie. “Wanneer jy aan iets soos Survivor deelneem, moet jy heeltemal toegewyd wees aan die spel. Ek pak my alledaagse lewe ook met uiterse toewyding aan en is nie gewoond daaraan om te verloor of laaste te kom nie. “Ek het ŉ ander kant van myself leer ken en dit was ŉ wonderlike ervaring. Dit is ŉ gemengde gevoel om eerste uitgestem te word, maar ek geniet alles wat saam met die ondervinding gepaard gaan.” Hy beskryf homself as “Tarzan” en sê dat hy baie tyd in die buitelug en in die natuur deurbring. “Ek het by die kamp floreer en was in my element.” Nico Panagio op die eerste stamvergadering van die seisoen. (Foto: M-Net) Volgens Brookstein het hy nie beplan om reeds uit die staanspoor só hard te speel nie, maar dat die aard van die gesprekke wat op die eerste dag reeds plaasgevind het hom genoop het om sy strategie te verander. “Ek het die situasie verkeerd gelees en moes stiller gebly het en meer geluister het. Die pas van die dag was egter so vinnig en uiteindelik, wanneer jy jou span ŉ immuniteitsuitdaging kos, moet jy jouself verdedig.” Hy wou graag aan die program deelneem omdat hy in sy alledaagse lewe ŉ berekende persoon is wat strategies te werk gaan. “Dit was nog altyd ŉ groot droom, en toe die geleentheid homself voordoen het ek aanhou inskryf tot ek deurgedring het.” Volgens Brookstein moes hy homself gereeld op die program knyp. “Ek het elke kort-kort myself gevang glimlag oor die feit dat ek werklik op die stel van Survivor SA is. Dit is onwerklik.” Survivor South Africa: Immunity Island is Donderdae om 20:00 te sien op M-Net (DStv-kanaal 101).